Messiaskirken
Messiaskirken er sognekirke for Maglegårds Sogn som ligger i Charlottenlund.
Kirken har ingen kirkegård i umiddelbar tilknytning, og er i stedet omgivet af et lille grønt areal.
Kirken er opført i 1918-1926 efter tegning af arkitekten Carl Schiøtz (1878-1957). Kirken, som er bygget af røde sten, består af et langhus med polygonal (mangekantet) korafslutning og i vest et våbenhus under orgelpulpituret (balkonen, hvor orglet står). I kirkens østende er den sammenbygget med en stor menighedsbygning mod syd, som mod nord spejles i en noget kortere korsarm, der fungerer som kapel, og ikke er inddraget i selve kirkerummet. Over korsskæringen sidder der en kobberbeklædt tagrytter, dvs. en lille tårnlignende konstruktion oven på taget.
Hele byggeriet er historicistisk, og mens menighedsbygningen synes inspireret af engelsk Tudorstil er selve kirkefløjen snarere inspireret af gotisk kirkebyggeri. Foruden de slanke, spidsbuede vinduer ses dette blandt andet ved nordfløjens og vestendens gavle med kamtakker og høje blændinger, dvs. dekorative murnicher.
Indvendigt præges det meget høje kirkerum af de store, hvide murflader, de høje, blyindfattede vinduer og de hvælvede lofter. Korafslutningen er stemningsfuldt oplyst af fem vinduer, som er udsmykket med glasmosaikker.
Kirkens inventar er meget enkelt med hvide kirkebænke og en prædikestol i ulakeret træ, hvorover der hænger et enkelt trækors. Døbefonten er tydeligt inspireret af romanske døbefonte, og er udsmykket med en tovstav, dvs. et profileret bånd med tovsnoninger langs kummens rand, samt et udhugget kors.
Kirkens glasmalerier er udført af kunstneren Johan Thomas Skovgaard i 1955, og viser forskellige bibelske motiver. Det centrale billede over alteret viser den tronende Kristus og de 12 disciple.
På alteret set en forgyldt alterbordsforside udført af Jørgen Rohweder (1904-1994) i 1968. Alterbordsforsiden er dekoreret med fire hebraiske bogstaver, der tilsammen danner ordet Messias.